A BIZOTTSÁG HATÁROZATA
(2006. október 3.)
a Romániában a magas patogenitású madárinfluenza gyanújával kapcsolatos egyes védekezési intézkedésekről szóló 2005/710/EK határozat módosításáról
(az értesítés a C(2006) 4321. számú dokumentummal történt)
(EGT vonatkozású szöveg)
(2006/689/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, a 90/425/EGK és a 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
A Délkelet-Ázsiában 2003 decemberében felbukkant magas patogenitású H5N1 vírustörzs által okozott madárinfluenza kitörését követően a Bizottság e betegséggel kapcsolatban számos védekezési intézkedést fogadott el, különösen a Romániában a magas patogenitású madárinfluenza gyanújával kapcsolatos egyes védekezési intézkedésekről szóló, 2005. október 13-i 2005/710/EK bizottsági határozatot (3).
(2)
A 2005/710/EK határozat előírja, hogy a tagállamok felfüggesztik az élő baromfi, a laposmellű futómadár, a vadon élő és tenyésztett vadszárnyas, valamint e fajok keltetőtojásai, illetve a madarakból készült egyes egyéb termékek Románia egész területéről történő behozatalát.
(3)
Románia most további információkat közölt a Bizottsággal az országban lévő madárinfluenza-helyzetről, amelyek azt mutatják, hogy 2006. június 7. óta már nem észlelték a betegség újabb kitörését.
(4)
Ezen információk fényében helyénvaló a 2005/710/EK határozatban előírt behozatali felfüggesztést Románia azon területeire korlátozni, amelyeket a betegség még mindig közvetlenül veszélyeztet.
(5)
A 2005/710/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/710/EK határozat melléklete helyébe e határozat mellékletének szövege lép.
2. cikk
A tagállamok az e határozatnak való megfelelés érdekében haladéktalanul meghozzák a szükséges intézkedéseket, és kihirdetik azokat. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2006. október 3-án.